Selsamal, 1202. aastal asutab piiskop Balti Saksa poliitikale tähtsa Mõõgavendade ordu, et uuele asumaale jõudnud suure hulga avantüristide-rüütlite kirjut karja distsip­lineerida ja keskkohalt korraldada ning juhtida. Põhi­kirja järele oli Mõõgavendade ordu mungaordu, milles pidi taaksma  võrdlemisi kare kord, mis seal aga iialgi maksma ei pääsnud: keskaja ristisõdades oli rüütlite hulgas korruptsioon laialt maad võtnud. Rüütlid olid ülbed ja hoolimatud õnnekütid, kes oma peaülesandeks olid teinud võõrale maale ristisõjale minna, seal riisuda ja vara koguda. Otse piiskopi nõu vastu kippusid nad a. 1203 teel Saksast Riiga rahuliste eestlaste kaubalaevade kallale Taani rannas ja pärast Visby all, mis tõi piiskopile, nagu nägime, diplo­maatilisi sekeldusi.